**БИОГРАФИЈА**

Исидора Белић

Исидора Белић рођена је 08.01.1984. године у Новом Саду, где и данас живи. Завршила је Гимназију „Исидора Секулић“ 2002, а основне студије Српске књижевности и језика на Филозофском факултету у Новом Саду 2008. године.

Мастер рад Слика Италије у путопису „Љубав у Тоскани“ одбранила је 2016. на Филозофском факултету у Новом Саду, под ментортвом проф. др Иване Живанчевић Секеруш. Докторске студије похађала је на Филолошком факултету у Београду (модул: књижевност, смер: наука о књижевности) и Филозофском факултету у Новом Саду (одсек: српска књижевност и језик). Тренутно ради на тези Имаголошка истраживања српске, хрватске и македонске књижевности: садашње стање и будуће перспективе, под менторством проф. др Жељка Милановића.

Учествовала је на неколико научних конференција у земљи, а радови су јој објављени у домаћим стручним часописима.

Током периода од децембра 2009. до јула 2010. као стажисткиња у оквиру програма Универзитетска радна пракса, у Скупштини АП Војводине обављала је маркетиншке и лекторске послове при кабинету председника Скупштине.

Од марта 2011. до фебруара 2015, као стипендиста Министарства просвете, науке и технолошког развоја, била је ангажована као истраживач-сарадник на пројекту Српска књижевност у европском културном простору (ОИ 178008) на Институту за књижевност и уметност у Београду, где се бавила имаголошким истраживањима, српско-италијанским књижевним и културним везама и жанром путописа.

Од септембра 2014. до јуна 2016. године предавала је италијански језик у школи „Дуомо“ у Новом Саду, радећи са децом и одраслима, како у индивидуалном, тако и у групном формату.

У периоду од септембра 2016. до јула 2017. године радила је као наставница српског језика у основној школи „Свети Кирило и Методије“ у Новом Саду.

Дугогодишње искуство у превођењу са енглеског и италијанског језика потврђено је поседовањем *Certificate in Advanced English* (CAE) на нивоу Ц1, који издаје Универзитет у Кембриџу (University of Cambridge), као и Certificazione di Italiano come Lingua Straniera, Livello TRE – C1 издатог од стране Универзитета за странце у Сијени (Università per Stranieri di Siena). Своје преводилачке услуге пружала је у сарадњи са Музејом града Новог Сада и Универзитетом Едуконс. Од априла 2021. године води сопствену предузетничку фирму *Исидора Белић ПР консултантске и маркетиншке услуге Ипербореа Нови Сад*, специјализовану за дигитални маркетинг и превођење.

Говори енглески, италијански и шпански језик.