Биографија са тежиштем на ток образовања и усавршавања

Сања Перић (дев. Веселиновић) рођена је 20.5.1994. године у Бијељини, БиХ. Основну и средњу школу завршила је у Суботици. Филозофски факултет у Новом Саду уписала је 2013. године и дипломирала 2017. године са просеком 10,00 на Одсеку за српску књижевност и језик, стекавши звање дипломирани филолог. Мастер академске студије српске књижевности и језика уписала је 2017. године на Филозофском факултету у Новом Саду и завршила 2018. са просеком 10,00. Мастер рад на тему „Женски ликови у роману *Сара* Петра Сарићаˮ одбранила је код проф. др Слободана Владушића и стекла звање мастер професор језика и књижевности. Исте године уписује докторске академске студије на Филозофском факултету у Новом Саду, модул Језик и књижевност, и полаже све испите са оценом 10. Од 2018. године докторанткиња је била ангажована на пројекту *Аспекти идентитета и њихово обликовање у српској књижевности* на Филозофском факултету у Новом Саду, под руководством проф. др Горане Раичевић и касније проф. др Светлане Томин. Исте године је постала стипендиста Министарства просвете, науке и технолошког развоја, и у том статусу била је пуне четири године до истека стипендирања.

На основним, мастер и докторским академским студијама добила је награде:

= Друга награда „Доситејево златно пероˮ коју додељује Задужбина Доситеј Обрадовић у Београду, за есеј „Тематизација НАТО бомбардовања у есејистици Борислава Радовићаˮ, 2024

= Награда за најбољег младог истраживача Филозофског факултета за 2022. годину из области хуманистичких наука коју додељује Филозофски факултет Универзитета у Новом Саду

= Награда на конкурсу „Прва књига Матице српскеˮ – објављена књига есеја и чланака *Књижевност и исходишта* 2020. године

= Награда из задужбинских фондова Матице српске за 2018. годину

= Награда за најбољи рад из области хуманистичких наука на 10. научно-стручној конференцији Студенти у сусрет науци 2017. године коју додељује Студентски парламент Универзитета у Бањој Луци

= Награда за најбољег студента Филозофског факултета за 2017. годину коју додељује Филозофски факултет Универзитета у Новом Саду

= Награда за најбољег студента факултета у школској 2016/2017. години коју додељује Универзитет у Новом Саду.

= Изузетне награде за успех у току студија у школској 2015/2016, 2014/2015, 2014/2013. години коју додељује Универзитет у Новом Саду

Учествовала је на више семинара, летњих школа, научних скупова и округлих столова у држави и иностранству. Објавила је више од 30 категоризованих научних радова и 16 категоризованих приказа, као и више од 40 лексикографских одредница за *Лексикон писаца српске књижевности* (Матица српска, том В-Г). Тренутно је запослена у Библиотеци Матице српске, а редовно пише књижевну критику за новосадски лист *Дневник*.