**УНИВЕРЗИТЕТ У НОВОМ САДУ ОБРАЗАЦ - 1**

**ФИЛОЗОФСКИ ФАКУЛТЕТ**

**ПРИЈАВА ТЕМЕ ЗА ИЗРАДУ ДОКТОРСКЕ ДИСЕРТАЦИЈЕ**

**Сања Перић**

**ТРАДИЦИЈА И КУЛТУРА У ПОЕТИЦИ БОРИСЛАВА РАДОВИЋА**

|  |
| --- |
| 1. Име и презиме кандидата: **Сања Перић**   Контакт адреса: **sanjaperic3223@gmail.com**  Број телефона: **066414751**  Број индекса: **400015/2018** |
| 1. Предлог наслова докторске дисертације (на српском и енглеском језику):   ***Традиција и култура у поетици Борислава Радовића***  ***Tradition and Culture in the Poetics of Borislav Radović*** |
| 1. Научна област: **Филолошке науке**   Ужа научна област којој припада тема дисертације: **Српска и јужнословенске књижевности са теоријом књижевности** |
| 1. Предлог ментора   Име и презиме: **др Јелена Марићевић Балаћ**  Институција у којој је запослен: **Филозофски факултет Универзитета у Новом Саду**  Звање: **доцент**  Ужа научна област за коју је наставник односно научни радник изабран у звање: **Српска и јужнословенске књижевности са теоријом књижевности**  Датум избора у звање: **28. 10. 2021.** |
| 1. Образложење теме докторске дисертације (до 10000 карактера куцаног текста са размацима): |
| Основни задатак докторске дисертације је да представи, опише и интерпретира значај који традиција и култура добијају у песничком и есејистичком делу Борислава Радовића, уз осврт на његову преводилачку поетику. Радовићева поетика повезује се са симболистичким, неосимболистичким и надреалистичким наслеђем, а његово дело смешта у простор између библиотеке (ерудиције) и искуства (емпирије). Постојећа истраживања баве се парцијално појединим традицијским и културним референцама у Радовићевом делу, при чему недостаје свеобухватни преглед који би омогућио и потпунији увид у смисао и значај његовог стваралаштва у контексту српске књижевности двадесетог века. У односу на друге „песнике културе” у другој половини двадесетог века, попут Миодрага Павловића и Ивана В. Лалића, Борислав Радовић значајно је мање заступљен у рецепцији, те тако изостају и научне студије које се баве само његовом поетиком. У дисертацији се указује на преплет веза српске, словенске, европске и светске културе и традиције у делу Борислава Радовића, а као кључни тематско-мотивски комплекси издвајају се мит, архетипски симболи воде, ватре и камена, сликарска култура и филм, уз доминантне поетолошке преокупације којима се бави како у есејистици, тако и на нивоу појединачних песама. Дисертација је усмерена на проучавање богате и разуђене уметничке традиције уграђене у сложено искуство Радовићевог песничког света, која кроз митско-архетипске слике и многобројне цитате, реминисценције и алузије, сачињава густу мрежу значења у његовом делу.  5.1. Дефинисање и опис предмета (проблема) истраживања са прегледом владајућих ставова и схватања у литератури у подручју истраживања и позивањем на литературу која је консултована:  У дисертацији ће бити приказано на који начин се поетика српског песника, есејисте и преводиоца Борислава Радовића (1935–2018) заснива на специфичном лирском дијалогу са традицијом и културом, због чега је у литератури доследно називан „песником културеˮ, али без студија које би дале темељне експликације овог одређења. Анализирају се пишчева поезија и есејистика, без његовог преводилачког рада, али уз осврт на његову преводилачку поетику. Александар Јовановић је у својој монографији *Поезија српског неосимболизма* (1994) писао о Бориславу Радовићу и његовом сложеном односу према традицији, као и о богатом преплету српске, европске и античке културе у његовом делу, уз континуирано ослушкивање могућности језичког памћења.  Саша Радојчић у свом тексту „Песник песамаˮ објашњава синтагму „песник културеˮ као знак да је Радовићева песма „суштински обележена свешћу о претходно изграђеном смислу, о слојевима културе и значења који јој претходе, и да песник слободно захвата из тог претходно датог преобиља које препознаје као својеˮ (Радојчић 2002: 18). Постепеним откривањем слојева културе на којима почива Радовићево дело, можемо пронићи у суштинске механизме који покрећу његов поетски код, чиме се усложњава његова поезија, али и мења слика савременог српског песништва. Добривоје Станојевић констатује да „широки асоцијативни круг певања Борислава Радовића, којим се укључује у песму целокупна култура у свом синхронијском и дијахронијском континуитету, устоличују посебни облик лирског полифоног говора у савременој српској поезијиˮ (Станојевић 2018: 44). Предмет нашег истраживања обухвата поделу поезије Борислава Радовића на више асоцијативних кругова, како би се анализирало на који начин се различити аспекти традиције и културе инкорпорирају у њих у различитим фазама Радовићевог певања. Миломир Гавриловић сматра да је „песников дијалог са традицијом, читавим низом изабраних искустава најразличитијих цивилизацијских оквира, попут историје, мита, књижевности и, уопште узевши, уметности, једна [је] од централних парадигми у поезији многих, ако не и свих, гласовитих песника српске књижевности који су стварали у другој половини двадесетог векаˮ (Гавриловић 2017: 245). Оно што је важно у контексту нашег истраживања јесте став да „поезију Борислава Радовића можемо без сумње самерити са том поетичком трасом српске поезијеˮ (Гавриловић 2017: 245).  Откривање најзначајнијих архетипских симбола, традицијских елемената и културних образаца у делу Борислава Радовића доприноси таквој врсти самеравања. У складу с тим неопходно је начинити и целовиту анализу његовог односа према миту. Митским искуством у Радовићевој поезији, и много ређе у есејистици, бавило се више научника, али само фрагментарно: на пример, Александар Јовановић проучава подтекст мита о Аргонаутима у песмама Ивана В. Лалића и Борислава Радовића (2005), Михајло Пантић пише о митској палимпсесности Радовићеве поезије (2017), Миломир Гавриловић о ресемантизацији митског искуства у његовој поезији (2017), а о различитим елементима митског пишу и Божо Вукадиновић, Никола Маринковић и други. Премда би мит у делу Борислава Радовића начелно могао бити и предмет истраживања засебне докторске дисертације, у контексту односа према традицији и култури откривају се они елементи митског који нису присутни само мотивски или у функцији песничког декорума, већ суштински вежу Радовићеву поетику за одређене традиције и културне обрасце. На тај начин уочавамо које су главне поставке Радовићевог песничког и есејистичког дела, односно на каквој традицијско-културној подлози се уобличава његова поетика током времена, имајући у виду и контекстуалне оквире српске поезије друге половине двадесетог века.  Валентина Пешић Хамовић пише о томе Радовићева поезија сажима различите нивое људског знања, те у њој налазимо стилизоване митско-архетипске слике, цитате из повести европске и источњачке уметности, појмове из сликарства, музике, архитектуре, термине који долазе и из научних области, астрономије и астрологије, због чега се његова поезија доживљава као компликована и понекад тешко читљива материја (в. Пешић Хамовић 2017: 95). Студиозан приступ богатству мотива које отежава читање и разумевање његове поезије, а каткад и есејистике, предуслов је разумевању значаја његове поетике у контексту српског песништва друге половине двадесетог века. У том смислу издвајају се ранији приступи овој теми, релевантни и за наше истраживање: Александар Петров, „Барокни Радовићˮ (1980); Тодор Дутина, „Баштиник надреализмаˮ (1984), „Разумијевање културе као смисао пјесничког настојањаˮ (1985); Александар Јовановић, „Борислав Радовић, путовање кроз културуˮ (1988), „Песник културе: о књизи *Песме 1971–1991* Борислава Радовићаˮ (1991), „Врт као простор традиције или између порицања и прихватања општег местаˮ (1993); Милица Николић, „ʼМедитеранско надахнућеʼ Борислава Радовићаˮ (2000); Јелена Новаковић, „Одјеци француске песничке мисли у делу Борислава Радовићаˮ (2001); Драган Хамовић, „Наслеђа Борислава Радовићаˮ (2016); Слађана Јаћимовић, „Топоними културе у поезији Борислава Радовићаˮ (2017); Оливера Марковић, „Традиција и савременост: о делу Борислава Радовићаˮ (2017); Марјан Чакаревић, „Пејзаж са једнорогом у забрану: (поезија Борислава Радовића између модернизма и постмодернизма)ˮ (2019) и други. |
| 5.2. Образложење о потребама научног истраживања:  Дело Борислава Радовића није било предмет засебног научног истраживања у оквиру докторске дисертације, иако је уочена потреба да се његов опус посматра на таквом нивоу, о чему сведоче два докторска рада: *Медитеран и љубав у делима Ивана В. Лалића, Јована Христића и Борислава Радовића* Драгице Ивановић из 2019. године, и *Есеји песника српског неосимболизма* Оље Василеве из 2020. године, који се бави есејистиком Ивана В. Лалића, Бранка Миљковића и Борислава Радовића. Три зборника посвећена Радовићевом делу такође упућују на велики рецепцијски потенцијал, који није у пуној мери искориштен, будући да нема интегралне студије која би приступила његовом целокупном делу: поезији, есејистици, и преводилачкој поетици. На темељу увида у релативно обимну литературу о Бориславу Радовићу, увиђамо да су одређени топоними културе обухваћени истраживањем, као и одређени аспекти његовог односа према традицији, али је рано стваралаштво (првих пет збирки поезије) у том смислу готово у потпуности скрајнуто. Недостаје обухватнији и шири преглед традицијско-културног контекста Радовићеве поетике, који не би осветлио само његово дело, већ и проблемске комплексе унутар српске поезије и есејистике двадесетог, и првих деценија двадесет и првог века. Песници-есејисти чине важан део српске књижевности, који у новије време добија више истраживачке пажње (нпр. научни скуп маја 2024. године, Института за књижевност и уметност у Београду: „Песници као есејисти: културни контексти друге половине 20. векаˮ), што значи да се препознаје потреба за указивањем на тематске и идејне аспекте песничке есејистике, односно околности смене поетичких и културних образаца. Интегрални приступ поезији и есејистици Борислава Радовића омогућује да ова два дела његовог стваралаштва не посматрамо одвојено, или тек уз анализу одређених подударних елемената, већ као јединствен скуп поетичких идеја, у оптици српске и светске традиције и културе. На тај начин ће се отворити простор за даља проучавања исте грађе, односно сродне грађе песника-есејиста и „песника културеˮ. |
| 5.3. Циљ истраживања са нагласком на резултате који се очекују:  Циљ истраживања је сагледавање и свеобухватна анализа поетике Борислава Радовића у ширем традицијско-културном контексту који, у складу са ерудицијом нашег песника и есејисте, превазилази основну тематско-мотивску раван и постаје једно од главних обележја његовог дела. Оваква перспектива омогућује откривање занемарених слојева Радовићеве поетике, али и њено укључивање не само у европску, већ и у светску традицију и културу. Појам „песника културеˮ недовољно је проучен у нашој науци о књижевности, а оваквом дубинском анализом појединачних песама разјашњавамо значење овог појма, његову улогу и значај у поезији друге половине двадесетог века, и првим деценијама двадесет и првог века.  Очекивани резултати истраживања повезани су и са другим важнијим српским песницима тог периода, на пример Миодрагом Павловићем и Иваном В. Лалићем. Премда ови песници и есејисти нису предмет нашег истраживања, откривају се могући смерови за тумачење традицијске и културне подлоге и у њиховим делима, што би превазилазило пуко препознавање и набрајање референци из традиције и културе. Повезивање и тумачење ових референци у оквиру целокупне поетике Борислава Радовића, отвара могућност за целисходније разумевање интертекстуалних преплета и реминисценција, који се не остварују само на нивоу „позајмљивањаˮ мотива и симбола, већ интегрисањем у саму суштину оригиналног дела. |
| 5.4. Могућност примене очекиваних резултата:  Резултати овог истраживања требало би да осветле значај и домете поетског, есејистичког и преводилачког стваралаштва Борислава Радовића, коме до сада није посвећена студија или докторска дисертација. Сагледавајући традицију и културу у његовој поетици, доводимо у везу дело српског песника са словенском, европском, али и светском традицијом и културом, чиме доприносимо позиционирању српске књижевности унутар светске културне баштине. Сагледавамо, такође, и феномен „песника културеˮ, који се у нашој књижевности везује за неке од наших најбољих песника као што су Миодраг Павловић, Иван В. Лалић и Јован Христић, чиме се отвара могућност сличног проучавања традиције и културе у њиховим, али и делима других песника културе, од ранијих епоха до данас. |
| 1. Програми истраживања (фазе) и оријентациони садржај докторске дисертације са кратким описом поглавља:   **Прва фаза** представља прикупљање и селекцију релевантне теоријске литературе, као и одабир књижевноуметничке грађе од значаја за тему дисертације. **Друга фаза** обухвата избор одговарајуће методологије, од којих ће кључне бити аналитичка, херменеутичка и close reading, чему ће бити прилагођен избор примарне и секундарне литературе. Фокус ће бити, пре свега, на одабиру оних културно-традицијских комплекса тема, мотива и симбола, који на најбољи начин репрезентују поетику Борислава Радовића. **Трећа фаза** предвиђа анализу примарне истраживачке грађе, односно песама и есеја, као и његове преводилачке поетике, о чему сазнајемо такође из есеја, али и из његових преводилачких белешки, записа и интервјуа. Грађа ће се анализирати у складу са одабраним проблемским подручјима из српске, европске и светске традиције и културе. **Четврта фаза** представља последњу фазу докторске тезе, у којој ће бити израђена завршна верзија свих поглавља докторске дисертације, са посебним усклађивањем уводних теза и закључних разматрања. Закључно поглавље представљаће синтезу остварених резултата и закључака, са освртом на могућности даљег проучавања тематике у оквиру поетике Борислава Радовића.  Оријентациони садржај дисертације са кратким описом поглавља:   1. Увод   У уводном поглављу биће представљена методолошка полазишта, план и циљеви дисертације, као и објашњење потребе за истраживањем ове теме. Биће представљена и грађа за истраживање, уз биографске податке о Бориславу Радовићу, и кратак преглед његовог целокупног дела.    2. Традиција и култура у контексту поетике неосимболизма  Након краће интерпретације појмова традиције и културе у ширем књижевноисторијском контексту, у овом делу рада биће приказано како су традиција и култура поимани у поетици неосимболизма, при чему је студија Александра Јовановића *Поезија српског неосимболизма* почетна тачка у тумачењу. Значајан ток српског песништва друге половине 20. века у знаку је стваралачке реактуелизације српског и византијског средњовековног наслеђа (Васко Попа, Миодраг Павловић, Иван В. Лалић, Љубомир Симовић, Милорад Павић). Према Марку Радуловићу и његовој студији *Српсковизантијско наслеђе у српском послератном модернизму (Васко Попа, Миодраг Павловић, Љубомир Симовић, Иван В. Лалић* (2017), веза која се успоставља са средњовековном поетиком није индивидуалан песнички чин модернистичке поетике, већ „плод деловања дубљих и старијих културноисторијских сила и енергијаˮ и знак припадања „ширем духовном бићу српске историје и културеˮ (Радуловић 2017: 34). Обнављајући везу са Византијом, они су успоставили континуитет и са тековинама античких култура, али и са најстаријим слојевима српске књижевности. Наиме, континуитет са античким тековинама Ернст Роберт Курцијус проналази у латинском средњовековљу, као што наши песници у српсковизантијском средњовековљу виде спону са антиком: „Њихово поетичко окретање византизму уједно је сведочанство о сопственом путу српске и књижевности православних Словенаˮ (Марићевић Балаћ 2020: 44). Борислав Радовић, међутим, бира другачију путању и другачију традицијску линију, одабравши, као француски ђак, европско наслеђе као спону са антиком. У томе није јединствен, али се у контексту неосимболистичке поетике и песништва друге половине 20. века издваја као самосвојан песнички случај. Универзалне европске координате његовог дела и ослањање превасходно на античко наслеђе указују на специфичност његове поетике, али и на неокласицизам као потенцијални кључ његовог „песништва културеˮ. Уз компаративну анализу са другим песницима истог раздобља и сличног поетичког сензибилитета, настоји се показати по чему се Радовићев стваралачки дијалог са традицијом и културом издваја из тадашњег културно-историјског и уметничког контекста, и који је његов допринос тематско-мотивском и стилском богатству неосимболизма.  3. Борислав Радовић као „песник културеˮ  Одређење самог појма и његовог значења у контексту српског песништва, нарочито новијег, представља основу трећег поглавља, уз осврт на литературу о овом феномену у делу Борислава Радовића. Компаративна анализа са другим значајним „песницима културеˮ код нас треба да послужи оријентационо, како бисмо уочили поетичке специфичности Борислава Радовића и полазишта за истраживање теоријско-мотивских комплекса у склопу његовог дела. Издвајамо притом његове главне стваралачке узоре, попут француских симболистичких песника, и античко наслеђе као упориште његовог песничког идентитета.    4. Архетипски симболи воде, ватре и камена у поезији Борислава Радовића  Кроз анализу песама прати се појава и развој мотива воде, ватре и камена у Радовићевом делу, као архетипских симбола, али и симбола који функционишу на самосвојан начин у индивидуалном песничком систему. Ове мотиве налазимо и у ширим координатама генерацијски и поетички блиских песника, при чему се посебна пажња обраћа на међусобне призиве и дослух између песника. Поникли неретко из различитих митологија, културноисторијских извора и књижевних дела, ови мотиви, уз мотив ветра који се у поређењу с њима ипак мање појављује, представљају Радовићеве тачке ослонца у традицијском смислу. Посебно се испитује на који начин су се ови мотиви мењали од ране поезије до каснијих фаза песничког стварања, односно на који начин су присутни у есејистици, и како о њима Радовић промишља када их примећује и описује код других уметника о којима пише.  5. Митско у делу Борислава Радовића  У раду пружамо увид у каталог митова у поезији Борислава Радовића са репрезентативним примерима, при чему се уочавају специфичности Радовићевог митског регистра и испитује да ли постоји нека врста ексклузивитета у одабиру. У фокусу је нарочито мит о Аргонаутима, будући да се развој овог мотива и његова трансформација може пратити и у поезији других песника, а посебно Ивана В. Лалића. Циљ је да се утврди на којим све нивоима митско фигурише у поезији Борислава Радовића, како би се добио типолошки преглед митова у Радовићевој поезији. На тај начин би се адекватно могло одговорити на питање какву семантичку функцију имају поједини митови, како за поезију, тако и за есејистичко дело Борислава Радовића. Скрећемо, притом, пажњу и на она места у Радовићевој поезији која осветљавају митске елементе, иако нису у најдиректнијој вези са њима.   1. Сликарство и филм у делу Борислава Радовића   „Сликарска култураˮ Борислава Радовића примећена је у рецепцији његовог дела (Дутина 1985; Јаћимовић 2017; Ивановић 2019), али без детаљнијег осврта. Песник апострофира сликаре, али тематизује и метафоризује поједине технике сликања и вајања, што унеколико сугерише да ове уметности јесу у фокусу његове метапоетике. Посебну пажњу треба обратити на црнофигуративно вазно сликарство античке Грчке у његовој поезији, фајумске портрете и пећинске цртеже. Интермедијални аспекти у његовом делу, међутим, мало су истражени, те је сасвим запостављен и његов поглед на филм, иако је Радовић писао о редитељу и писцу Живојину Павловићу и „црном таласуˮ у југословенском филму. Радовић је и сам глумио у више филмских и серијских остварења, а у другој половини осамдесетих обављао је директорску функцију у Југославија филму. У овом поглављу биће анализиране селектоване песме и есеји, у којима се сликарство, вајарство и филм препознају и функционализују. Циљ је не само стварање типолошког прегледа ових аспеката у Радовићевом делу, већ и могуће схематизовање и међусобно осветљавање слојева значења у овим песничким и есејистичким текстовима.   1. Борислав Радовића о писцима српске и светске књижевности   Ово поглавље биће подељено на два дела, при чему ће се највећа пажња посветити писцима о којима је Радовић написао више есеја, попут Васка Попе од домаћих песника, а Вергилија и Шарла Бодлера од страних. Уводни део биће посвећен систематизацији Радовићеве есејистике, издвајању доминантних тема (нпр. однос између мајстора и дилетанта у уметности, дефинисање „великогˮ и „малогˮ песника, одсуство наручиоца у модерној уметности), и опису главних стилских образаца у његовом есејистичком писму, попут присуства необавезног, конверзационог тона у расправи о важним и комплексним поетолошким питањима.   1. Преводилачка поетика Борислава Радовића   Борислав Радовић превео је са француског језика дела Сен Џон-Перса, Пола Елијара, Шарла Бодлера и Онореа де Балзака, за шта је добио најзначајније награде за преводилаштво код нас. Радовићеви ставови о превођењу прегледно се систематизују, како би се издвојили кључни изазови и проблеми на које је наилазио, и његове идеје о добром преводиоцу и добром преводу. Иако у есејима и преводилачким белешкама не налазимо много описа самог поступка превођења поезије, из његових имплицитних ставова сазнајемо којим начелима се водио у свом преводилачком раду. У фокусу је, неизоставно, и рима као „песничка ситницаˮ која представља за Радовића један од главних преводилачких проблема. До сада су објављена само два рада у којима се покушава пронићи у преводилачку поетику Борислава Радовића: Никола Живановић, „Четрнаестерац у Радовићевим и Којеновим препевима Бодлераˮ (2012) и Соња Веселиновић, „Радовићев Бодлер: превод и рецепцијаˮ (2017). Његова преводилачка активност у часопису *Поезија*, која је трајала од 1996. до 2007. године, сасвим је скрајнута у рецепцији, те ће овом сегменту његовог рада бити посвећен део поглавља. Детаљном анализом одабраних текстова настоји се дати прилог бољем разумевању преводилачке поетике Борислава Радовића, која је, упркос његовом великом доприносу у овој области, остала на маргинама досадашњих проучавања..  9. Закључак  Добијене резултате класификоваћемо на прегледан начин у завршном поглављу дисертације. Уз то, навешћемо и закључке поткрепљене конкретним примерима из примарне и секундарне литературе, а који ће бити додатно разјашњени, како би се пружили кључни докази о научној релевантности теме дисертације. |
| 1. Методе које ће бити примењене:   Рад на изради докторске дисертације биће прилагођен стандардној метологији истраживања из области науке о књижевности. Избор конкретних метода (анализа, компаративна метода, херменеутичка, интерпретативна и close reading) биће условљен структуром одређеног текста и етапом истраживања. |
| 1. Начин избора, величина и конструкција узорка:   У истраживање биће укључен целокупни поетски и есејистички опус Борислава Радовића, без анализе његовог преводилачког рада, будући да би то захтевало и детаљнију књижевно-језичку анализу дела на француском језику које је аутор преводио, што би превазилазило тематске оквире наше дисертације. |
| 1. Место експерименталног истраживања:   Библиотека Матице српске, Народна библиотека Србије, Библиотека Филозофског факултета Универзитета у Новом Саду. |
| 1. Литература и друга грађа која ће се користити (од 10 до 25 библиографских јединица):   ИЗВОРИ:   * Аврамовић, М. (2023). Борислав Радовић. Нови Сад: Издавачки центар Матице српске. * Радовић, Б. (1956). *Поетичности*. Београд: Просвета. * Радовић, Б. (1959). *Остале поетичности*. Београд: Нолит. * Радовић, Б. (1964). *Маина*. Нови Сад: Матица српска. * Радовић, Б. (1967). *Братство по несаници*. Београд: Нолит. * Радовић, Б. (1979). *Изабране песме*. Београд: Рад. * Радовић, Б. (1983). *Песме: 1971–1982*. Београд: Нолит. * Радовић, Б. (1985). *Тридесет изабраних песама*. Чачак: Градска библиотека. * Радовић, Б. (1985). *Изабране песме: 1954–1984*. Београд: Нолит. * Радовић, Б. (1991). *Песме: 1971–1991*. Бања Лука: Нови глас. * Радовић, Б. (1994). *Песме*. Београд: Српска књижевна задруга. * Радовић, Б. (1996). *Рвање с анђелом и други записи*. Београд: Нолит. * Радовић, Б. (2000). *Неке ствари*. Београд: Друштво Источник. * Радовић, Б. (2001). *О песницима и о поезији*. Бања Лука: Глас српски. * Радовић, Б. (2004). *Читајући Вергилија*. Бања Лука: Глас српски. * Радовић, Б. (2007). *Четрдесет две изабране песме*. Београд: Рад. * Радовић, Б. (2007). *Још о песницима и о поезији*. Београд: Завод за уџбенике. * Радовић, Б. (2016). *Песме и Неке ствари*. Београд: Чигоја штампа.     ЛИТЕРАТУРА :   * Алексић, Ј. (2016). Маргиналије о поверењу у лепоту песничке речи. У: Борислав Радовић, *Четрдесет две изабране песме*. Београд: Танеси. 67–88. * Брајовић, Т. (2005). Превладавање реторике у песништву Борислава Радовића. У: Борислав Радовић, *Изабране песме*. Београд: Завод за уџбенике и наставна средства. 7–25. * Василева, О. (2017). Есеји Борислава Радовића о поезији и песницима. У: *Есеј, есејисти и есејизација у српској књижевности; Форме приповедања у српској књижевности*. Књ. 2, 46. научни састанак слависта у Вукове дане. Београд: Међународни славистички центар. 263–272. * Вукадиновић, Б. (1971). Нарцизам и процес гигантизације у поезији Борислава Радовића. У: *Интерпретације*. Београд: Просвета. 131–143. * Гордић, С. (1988). Залазак језика: о песничком путу Борислава Радовића. У: *Поезија и окружје*. Нови Сад: Матица српска. 117–132. * Јовановић, А. (1988). Борислав Радовић, путовање кроз културу. *Књижевност*, 44, 86, 1/2, 163–185. * Јовановић, А. (1993). Лирски дијалог са традицијом и културом. У: *Песници и преци*. Београд: Српска књижевна задруга. 7–27. * Јовановић, А. (1993). Врт као простор традиције или између порицања и прихватања општег места. У: *Песници и преци*. Београд: Српска књижевна задруга. 114–123. * Јовановић, А. (1994). *Поезија српског неосимболизма: историја једне песничке осећајности*. Београд: „Филип Вишњићˮ. * Комненић, М. (1971). О Бориславу Радовићу. У: *Оринов пут*. Београд: Дело. 30–31, 83–89. * Крњевић, В. (1973). Приступ пјесништву Борислава Радовића. У: Лукић, С. (прир.). (1973). *Савремена поезија*. Београд: Нолит. 585–597. * Марковић, С. (прир.). (2002). *Поезија Борислава Радовића: зборник радова*. Београд: Задужбина „Десанка Максимовићˮ. * Марковић, О. (2017). Традиција и савременост: о делу Борислава Радовића. *Philologia Mediana*, 9, 9, 725–732. * Микић, Р. (1998). Метафоре и аналогије: запажања о песничком поступку Борислава Радовића. *Књижевна историја*, 30, 105, 185–205. * Негришорац, И. (1999). Дијалектичке поетичности речнога тока: (призивање песама *Дунав* Борислава Радовића и *Теку реке* Душана Матића). *Зборник Матице српске за књижевност и језик*, 47, 1, 101–116. * Николић, М. (2000). „Медитеранско надахнуће” Борислава Радовића. *Летопис Матице српске*, 176, 466, 10, 529–541. * Радојчић, С. (2014). Т. С. Елиот и српски неосимболизам. У: Кованчевић, М.–Бошковић, Д. (уред.). *Српски језик, књижевност и култура у процесу евроинтеграција*. Крагујевац: Филолошко-уметнички факултет. 185–198. * Рајић, К. (2023). Анђео као знак поетичког стремљења ка савршенству у поетици Борислава Радовића. У: Громовић, М. (уред). *Анђели у књижевности: зборник радова*. Нови Сад: Филозофски факултет, Издаваштво „Битијеˮ. 437–461. * Стојановић, Д. (2016). *Писмо о поезији: о пет песама Борислава Радовића*. Београд: Танеси. * Ужарева, Д. (2022). *Аргонаути српске књижевности: Медитеран и љубав у делима Ивана В. Лалића, Јована Христића и Борислава Радовића*. Краљево: Народна библиотека „Стефан Првовенчаниˮ. * Фрај, Н. (1999). *Песничка митологија*. Београд: Књижевна реч. * Хамовић, Д. (уред.). (2003). *Борислав Радовић, песник: зборник радова*. Краљево: Народна библиотека „Стефан Првовенчани”. * Хамовић, Д. (уред.). (2017). *О поезији и о поетици Борислава Радовића: зборник радова*. Београд: Институт за књижевност и уметност. * Хамовић, Д. (2016). Наслеђа Борислава Радовића. *Српски књижевни лист*, 5, 15, 120, 1, 5–6. * Чакаревић, М. (2019). Пејзаж са једнорогом у забрану: (поезија Борислава Радовића између модернизма и постмодернизма). *Развитак*, 57, 257/258, 93–109.   ОПШТА ЛИТЕРАТУРА:   * Armstrong, K. (2005). *Kratka istorija mita*. Beograd: Geopoetika. * Башлар, Г. (1998). *Вода и снови: оглед о имагинацији материје*. Сремски Карловци, Нови Сад: Издавачка књижарница Зорана Стојановића. * Benjamin, V. (1986). *Estetički ogledi*. Zagreb: Školska knjiga. * Бланшо, М. (1960). *Есеји*. Београд: Нолит. Прев. В. Н. Димић и Ж. Ристић. * Валери, П. (2003). *Предавања о поетици*. Београд: ННК Интернационал. * Гревс, Р. (2008). *Грчки митови*. Прев. Бобан Вејн. Београд: Фамилиет. * Гринблат, С. (2002). Ка поетици културе. *Домети*, 29, 108/111, 43–58. * Гринблат, С. (2004). Култура. *Златна греда*, 4, 37, 40–43. * Derida, Ž. (1990). *Istina u slikarstvu*. Sarajevo: Svjetlost. * Diltaj, V. (1989). *Pesnička imaginacija*. Sremski Karlovci: Izdavačka knjižarnica Zorana Stojanovića. Prev. O Kostrešević. * Елиот, Т. С. (1963). Традиција и индивидуални таленат. У: *Изабрани текстови*. Београд: Просвета. 33–42. * Janson, H. W. (2008). *Jansonova istorija umetnosti: zapadna tradicija*. Beograd: Mono i Manjana. * Johnson, B. E, ed. (2001). *The Norton Anthology of Theory and Criticism*. W. W. Norton & Company. * Кроче, Б. (1995). *Поезијa – увод у критику и историју поезије и литературе.* Прев. П. Мужијевић. Сремски Карловци- Нови Сад: Издавачка књижарница Зорана Стојановића. * Кулишић, Ш–Петровић, П.–Пантелић, Н. (1970). *Српски митолошки речник*. Београд: Нолит. * Леви-Строс, К. (1980). *Митологике. 1, Пресно и печено*. Београд: Просвета. * Марићевић Балаћ, Ј. (2020). Византија и поезија Милорада Павића. У: Томин, С; Громовић, М. (ур). *Савремено српско песништво и ново средњовековље: византијске теме и мотиви*. Нови Сад: Филозофски факултет. 37–62. * Marković, Z, ured. (1988). *Intertekstualnost [i] intermedijalnost*. Zagreb: Zavod za znanost o književnosti Filozofskog fakulteta. * Мелетински, Е. М. (1983). *Поетика мита*. Београд: Нолит. * Нелсон, Р. С.–Шиф, Р, прир. (2004). *Критички термини историје уметности*. Нови Сад: Светови. * Петров, А. (2008). *Канон: српски песници XX века*. Београд: Службени гласник. * Пуле, Ж. (1993). *Метаморфозе круга*. Сремски Карловци, Нови Сад: Издавачка књижарница Зорана Стојановића. * Радуловић, М. (2017). *Српсковизантијско наслеђе у српском послератном модернизму (Васко Попа, Миодраг Павловић, Љубомир Симовић, Иван В. Лалић)*. Београд: Институт за књижевност и уметност. * Срејовић, Д.–Цермановић-Кузминовић, А. (2004). *Речник грчке и римске митологије*. Београд: Српска књижевна задруга. * Станковић-Шошо, Н. (2001). *Словенска митологија, енциклопедијски речник*. Београд: Zepter Book World. * Страјнић, Н. (2010). *Огледи о књижевности и сликарству*. Бања Лука, Београд: Задужбина „Петар Кочићˮ. * Фрејденберг, Олга. *Мит и античка књижевност*. Прев. Р. Мечанин. Београд: Просвета, 1987. * Фридрих, Хуго. *Структура модерне лирике*. Прев. Т. Бекић. Нови Сад: Светови, 2003. * Шваб, Г. (1968). *Приче из класичне старине*. Радовић, Б. (избор). Београд: Младо поколење. * Шевалије, Ж.–Гирбран, А. (2013). *Речник симбола: митови, снови, обичаји, поступци, облици, ликови, боје, бројеви*. Нови Сад: Киша, Stylos art. |
| ПОТПИС КАНДИДАТА: |

**НАПОМЕНА**:

**Поред пријаве теме докторске дисертације, кандидат прилаже:**

1. Биографију са тежиштем на ток образовања и усавршавања;

2. Библиографију научних и стручних радова као и саме радове;

3. Личне податке за службену евиденцију Образац бр. 2;

4. Сагласност ментора Образац бр. 3;

5. Оверену фотокопију дипломе о стеченом академском звању магистра наука (за кандидате који пријављују израду докторске дисертације на основу претходно стеченог академског назива магистар наука).

6. Потврду факултета о положеним испитима и испуњеним другим обавезама и научним истраживањима уколико су студијским програмом докторских студија утврђена као услов за пријаву докторске дисертације.

*Уколико се докторска дисертација пријављује на језику националне мањине или страном језику, образац се попуњава двојезично (и на српском језику) у складу са Правилима докторских студија Универзитета у Новом Саду.*